Đurđelina Dinić
Đurđelina Đuka Dinić (1914 — 1943), tekstilna radnica, učesnica Narodnooslobodilačke borbe i narodni heroj Jugoslavije.

Biografija 
Rođena je 9. novembra 1914. godine u selu Donjem Konjuvcu, kod Leskovca. 

Njen otac Nikolaj Dinić, socijalistički orijentisan, bio je poslanički kandidat 1912. i 1914, a nalazio se na listi i kao komunistički kandidat 1920. godine.

Godinu dana po završetku škole, 1933. otišla je iz Leskovca u Niš gde je učila pletarski zanat i zaposlila se u Nišu u fabrici kože, gde je upoznala Filipa Kljajića za koga se udala 1938. U tom gradu je više puta bila hapšena i kažnjavana zbog revolucionarnog rada. Član Komunističke partije Jugoslavije je postala 1938.

Krajem 1940, nakon provale partijske organizacije, napustila je Niš i prešla u Valjevo zajedno sa svojim mužem. Tamo je radila ilegalno i ostala do okupacije Jugoslavije. Kada je ustanak počeo, po direktivi Partije prešla je u Beograd gde je rukovodila diverzantskim i drugim akcijama. 

Bila je član Mesnog komiteta KPJ za Beograd i na toj dužnosti je ostala sve dok je Specijalna policija nije uhapsila 23. septembra 1942. na Dedinju. Odvedena je u logor na Banjici, gde je strahovito mučena, ali uprkos tome nije odala nikakve informacije, pa čak ni sopstveno ime. Streljana je u Jajincima, 25. maja 1943. pod ilegalnim imenom Radmila Obradović.

Za narodnog heroja proglašena je 6. jula 1945. Po njoj je nazvana Ekonomska škola u Leskovcu.

Galerija

Literatura 

 
 Heroine Jugoslavije. „Spektar“, Zagreb 1980. godina.

Srpski komunisti
Jugoslavenski partizani
Zatočenici Koncentracijskog logora Banjica
Narodni heroji Jugoslavije
Žene narodni heroji
Žene u Narodnooslobodilačkoj borbi
Beograd u Narodnooslobodilačkoj borbi